Dragi učenici!

Polako nastavljamo s radom i ovoga tjedna. Još je nekoliko učenika koji mi nisu poslali listić od 19. ožujka, a neki su već jučer ili prekjučer poslali i svoj drugi zadatak. Zadaće stižu cijelo jutro. Danas i sutra dobit ćete odgovore i komentare vaših listića, a onda i komentare i bodove vaših sastavaka.

Kako danas tek skupljamo zadaće, odradit ćemo jednu lakšu temu. Vjerujem da će vam biti zanimljiva iako je povezana s našim predmetom i nije isključivo zabava. Naslov je teme INTERNET.

Pogledaj sljedeća pitanja i usmeno odgovori na njih. Možeš i porazgovarati o tome sa svojim ukućanima.

 Koliko vremena provodiš pred računalom?

 Koje mrežne stranice najčešće posjećuješ?

 Koje su dobre, a koje loše strane interneta?

Ovo učenje na daljinu svakako je jedna od dobrih strana interneta.

Kad ste odgovorili na pitanja ili ih prokomentirali, otvorite čitanke i pročitajte tekst na str. 226. – 228.

Zapišite u bilježnice ukratko što bismo trebali znati o internetu.

Internet

– **internet** – mreža svih mreža

 – mreža podataka koja povezuje računala i računalne mreže diljem svijeta

– namjena: pristup različitim informacijama, razgovor s drugim osobama, slanje

 elektroničke pošte (e-pošte), kupovanje, učenje, igra i zabava,

 internetsko bankarstvo…

– **internetski preglednici**: Google Chrome, Mozilla Firefox, Internet Explorer…

– www ≠ Internet

– **www** – samo jedna od usluga kojom se ostvaruje razmjena podataka na internetu

– **mrežna stranica** – dokument koji omogućuje prezentaciju teksta i poveznica,

 a dostupna je preko svoje web-adrese

**Pravopisni kutak**

internet (malim slovom)

e-adresa, e-poruka, e-pošta – elektronička adresa, elektronička poruka, elektronička pošta

web-stranica – bolje: mrežna stranica

U tekstu ste mogli pročitati o mrežnim stranicama na kojima možete pronaći sadržaje povezane s hrvatskim jezikom.

Uputit ću vas na jednu od njih pa ćete se malo poigrati i zabaviti. Nemate nikakvu pisanu zadaću, samo ćete otići na stranicu na koju vas uputim i odigrati igru/igre po želji.

– otiđite na stranicu Instituta za hvatski jezik i jezikoslovlje – <http://www.ihjj.hr/>

– spustite se na dno stranice i odaberite pravokutnik u kojem piše HRVATSKI U ŠKOLI

– možete odabrati što želite: PRAVOPISNE VJEŽBE, VOLIM GLAGOLJICU, HRVATSKI U IGRI

– preporučujem HRVATSKI U IGRI

– odaberite što želite: KALADONT, LETEĆA GLAGOLJICA, ŠKOLSKA PAMTILICA, PRAVOPISNI KVIZ, KVIZ ZNANJA…

Uz igru može se i mnogo toga naučiti.

Želim vam dobru zabavu!